皇甫汸
丁巳上元后二日吴纯叔见访留宴剧欢赋将进酒属余占和聊以嗣响
皇帝垂衣越三纪，璇衡回春履端始。羽檄初停瀚海东，旄头乍落吴宫里。三五才过明月期，灯悬九华光陆离。延陵季子玉堂彦，高乘驷马黄金羁。罗雀来寻玄晏宅，卜昼苦短继之夕。赵琴且莫弹，秦缶亦暂息。听尔持觞歌进酒，主人起前为客寿。忆昔召对天人书，同时谒帝承明庐。弱冠自矜齐贾谊，挥毫众拟似相如。眼中卿相可立取，海内贤豪无足数。岂知世事有波澜，白首空嗟行路难。襆被东归偃荒径，仰天西笑当长安。君不见兰膏易销圆景缺，春光几何芳草歇。会须快意恣游盘，宁复低眉受羁绁。闭关颂酒托沉冥，经月虽酣胜却醒。封侯未就填幽户，辟谷谁能谢汉庭。